Lars Evensen

For skøyteløperen med samme artikkelnavn, se Lars Evensen (skøyteløper)

Lars Samuel Myhrer Evensen (1896–1969) var en norsk politiker (Norges Kommunistiske Parti/Det norske Arbeiderparti) og fagforeningsmann.

Liv og virke
Tidlig virke
Han var utlært pølsemaker, og fagorganisert fra 1915. Han hadde flere tillitsverv i fagforeningen, og ble medlem av Norsk Kjøttindustriarbeiderforbunds styre fra 1920. Han var sekretær i organisasjonen fra 1924 til 1927, da han ble formann og forretningsfører i forbundet.

Han ble medlem av AP i 1921. Ved partisprengningen i 1923 fulgte han det nye NKP og hadde flere tillitsverv i partiet. Han var formann for NKP i Oslo og Akershus i 1926 - 1927 og medlem av sentralstyret fra 1925 til 1930.Evensen, Lars, Arbeidernes leksikon bind II, Arbeidermagasinets forlag (1933) Han brøt da med NKP og meldte seg inn i AP i 1931. Fra 1932 var han medlem i Oslo Arbeiderpartis representantskap.

Evensen var aktiv i kommunepolitikken og organisasjonslivet: Han satt i herredsstyret i Lørenskog fra 1923 til 1928. Han var medlem av Arbeidernes justisfonds styre, av Arbeidernes avholdslandslags sentralstyre og varamann i Kjøttindustriens idrettslag - som han var med å stifte i 1930. Han utarbeidet også Norsk kjøttindustriarbeiderforbunds jubileumsskrift i 1932 og Oslo kjøttindustriarbeiderforbunds 30-årshistorie.

Han ble sekretær i Landsorganisasjonen i Norge i 1934 og nestformann i 1939.

Annen verdenskrig
Sammen med formann Konrad Nordahl var Evensen blant de fremste talspersonene for å konfrontere okkupasjonsmakten under den andre verdenskrig og ble fratatt vervet sommeren 1940. Evensen deltok på det andre Grimelundmøtet (samling av den såkalte Kretsen, eller Grimelundskretsen) den 25. august 1941.

Etter melkestreiken og forsøket på nazifisering som rammet LO høsten 1941 dro Evensen til Sverige der han var ansatt ved legasjonen i Stockholm 1941-1944 og sjef for Flyktningekontoret,  1944-1945.

Etterkrigstiden
Han spilte en ledende rolle i Arbeiderpartimiljøet og var også blant initiativtakerne til iverksettingen av etterkrigstidens overvåkning av norske kommunister, og rekrutterte blant annet i 1944 den da 18 år gamle Arne Hjelm Nilsen til å kartlegge norske kommunister i politileirer i Sverige.

Etter krigen ble han handelsminister i samlingsregjeringen, og mellom 1947 og 1953 var han industriminister. Mellom 1954 og 1957 satt han på Stortinget. Han var fylkesmann i Vest-Agder mellom 1954 og 1966.

 Referanser 

 Eksterne lenker 



Kategori:Norske industriministre
Kategori:Norske handelsministre
Kategori:Medlemmer av NKPs sentralstyre
Kategori:Ap-statsråder
Kategori:Statsråder i Regjeringen Gerhardsen I
Kategori:Statsråder i Regjeringen Gerhardsen II
Kategori:Statsråder i Regjeringen Torp
Kategori:Stortingsrepresentanter fra Ap
Kategori:Stortingsrepresentanter 1954–1957
Kategori:Stortingsrepresentanter for Oslo
Kategori:Lokalpolitikere i Lørenskog
Kategori:Ap-politikere i Akershus
Kategori:Fylkesmenn i Vest-Agder
Kategori:Norske motstandsfolk under andre verdenskrig
Kategori:Norske fagforeningspersoner
Kategori:Personer fra Frogn kommune